Meddelelse fra Kommissionen i henhold til artikel 19, stk. 3, i Rådets forordning nr. 17 om sag COMP/37.462 - Identrus

(2000/C 231/03)

(EØS-relevant tekst)

A. INDLEDNING

Den 6. april 1999 modtog Kommissionen en anmeldelse indeholdende et sæt aftaler i henhold til artikel 4 i Rådets forordning nr. 17(1) om etablering af netværk bestående af finansielle institutioner, der vil operere som certificeringsmyndigheder for transaktioner i pålidelig elektronisk handel (e-handel), til at begynde med udelukkende i business to business-sammenhæng (B2B).

Anmelderne er ABN-AMRO Services Company, Inc., BA Interactive Service Holdings, Inc., Barclays Electronic Commerce Holdings, Inc., Bayerische Hypo- und Vereinsbank AG, The Chase Manhattan Bank, Citibank Strategic Technology, Inc., Deutsche Bank AG og Pyramid Ventures, Inc. ("parterne").

Med henblik på etablering og drift af netværket har parterne dannet et joint venture-selskab, Identrus, SMBA ("Identrus"), omfattet af USA's love som et selskab med begrænset ansvar. Identrus vil levere og forvalte den infrastruktur, der er nødvendig for at etablere et globalt interkompatibelt netværk blandt finansielle institutioner, som tilbyder tjenester i forbindelse med certificering ("Identrus-systemet").

Da Identrus vil have et begrænset antal stamaktieindehavere (ca. 20)(2), vil ingen enkelt aktionær kunne kontrollere Identrus. Deltagelse i Identrus-systemet vil være åben for kvalificerede finansielle institutioner over hele verden ("deltagere"). Disse deltagere vil konkurrere med hinanden på de nedenfor beskrevne relevante markeder.

B. PARTERNE

De selskabsgrupper, som parterne i den anmeldte aftale tilhører, kan beskrives som følger:

ABN AMRO Services Company, Inc. er et selskab fra Illinois. Dets øverste moderselskab er ABN AMRO Holding NV, Nederlandene

BA Interactive Services Holding Company, Inc. er et selskab fra Delaware. Dets øverste moderselskab er BankAmerica Corporation, USA.

Barclays Electronic Commerce Holdings Inc., er et selskab fra Delaware og et indirekte datterselskab under Barclays Bank plc, UK.

Bayerische Hypo- und Vereinsbank AG ("Hypo Vereinsbank") er en finansiel gruppe opstået som følge af fusionen i 1998 mellem Bayerische Vereinsbank AG og Bayerische Hypotheken und Wechsel Bank, AG.

The Chase Manhattan Bank ("Chase") er et datterselskab, der er 100 % ejet af Chase Manhattan Corporation, USA.

Citibank NA er et datterselskab, der er 100 % ejet af Citigroup Inc., Delaware.

Deutsche Bank AG, Tyskland; erhvervelse af stamaktier sker direkte i Identrus.

Pyramid Ventures, Inc., USA, er et indirekte datterselskab under Bankers Trust New York Corporation, som i mellemtiden har fusioneret med Deutsche Bank AG.

C. TRANSAKTIONEN

I. Formål

Parternes erklærede formål med at oprette Identrus-systemet er at fremme, drive og styre en infrastruktur, der skal sikre e-handelstransaktioner. Denne infrastruktur skal sætte parterne i stand til at operere som individuelle og konkurrerende certificeringsmyndigheder(3).

a) Identrus' aktivitetsområde

Identrus vil levere den infrastruktur (først og fremmest et databehandlingssystem udformet til at operere via digitale netværk samt en juridisk ramme bestående af kontrakter indgået mellem Identrus, dets deltagere og disses kunder, samt politikker og procedurer), der kræves for at sætte de finansielle institutioner, der deltager i systemet, i stand til at blive certificeringsmyndigheder for at sikre e-handelstransaktioner og at tilbyde hermed forbundne tjenesteydelser til deres slutbrugere.

b) Deltagernes rolle i Identrus-systemet

Inden for Identrus-systemet vil den enkelte deltager selv udstede sine kunders unikke digitalnøgler, med hvilke man kan underskrive meddelelser, og digitale certifikater, med hvilke andre slutbrugere kan autentificere disse signaturer. Den enkelte deltager vil også bekræfte, hvorvidt dens slutbrugeres nøgler forbliver gyldige eller er suspenderede eller inddragede. Deltagerne vil operere som individuelle og konkurrerende certificeringsmyndigheder. Identrus-systemets specifikationer leverer interkompatibilitet med henblik på at sætte den enkelte deltager i stand til uafhængigt at udvikle sin egen teknologi. Derudover vil den enkelte deltager tilbyde sine egne uafhængigt udviklede programmer, der bygger på digitale certificeringstjenesteydelser inden for Identrus-systemets infrastruktur i konkurrence med hver af de øvrige deltagere. Den enkelte deltager kan frit fastsætte sine priser over for slutbrugerne.

c) Garantikrav

Ud over tjenesteydelserne nævnt i det foregående afsnit har en slutbruger, der ønsker at påberåbe sig en anden slutbrugers digitale underskrift, mulighed for at købe en identitetsgaranti fra den deltager, der udstedte den anden slutbrugers underskriftsnøgler.

Denne garanti vil give mulighed for at søge regres gennem Identrus-systemet, hvis den slutbruger, der angiveligt underskrev en transmission, reelt ikke autoriserede den. Hver deltager, der udsteder en identitetsgaranti, vil blive afkrævet at overføre et sikkerhedsbeløb til en konto i et udpeget finansielt institut, der vil opbevare beløbet til fordel for tredjeparter, der påberåber sig de sikkerhedsgarantier, de har fået udstedt. Forretningsordenen fastlægger sikkerhedskrav, der gælder for den enkelte deltager, herunder det sikkerhedsbeløb, der kræves overført, hvor hyppigt krav til sikkerhedsstillelse og deltagernes forpligtelser vil blive beregnet, og hvornår sikkerhedsbeløb vil blive krævet overført.

d) Ikke-diskrimination

Parterne erkender, at et certificeringssystems succes afhænger af dets interkompatibilitet med andre tilsvarende systemer. Parternes forretningsplan forudser, at op til 300 niveau 1-deltagere på globalt plan vil tilslutte sig Identrus-systemet. Alle deltagere underkastes, uanset om de er aktionærer eller ikke, de samme regler og normer inden for Identrus-systemet, der er beskrevet i de anmeldte aftaler og især i forretningsordenen. SMBA-aftalen, der opretter Identrus, etablerer det som et udbyttegivende, selvstændigt fungerende selskab, som ingen af stamaktieindehaverne efter den indledende startperiode vil have mulighed for at kontrollere alene. De vigtigste kriterier for, at tredjeparter kan blive aktionærer i Identrus, er overensstemmelse med visse krav til kapital defineret af Basel-udvalget og overensstemmelse med visse krav til finansiel ydelse.

II. Deltagelse i systemet

Deltagere kan tilslutte sig systemet som henholdsvis "niveau 1-deltagere" eller "niveau 2-deltagere". Niveau 1-deltagere kan udstede certifikater til slutbrugere og vil endvidere være i stand til at udstede certifikater til niveau 2-deltagere. Niveau 2-deltagere kan kun udstede certifikater direkte til slutbrugere. I andre henseender vil de to typer deltagere operere på samme måde inden for systemet og vil dermed konkurrere med hinanden om slutbrugerne.

a) Niveau 1-deltagere

En virksomhed vil være berettiget til at optræde som niveau 1-deltager, hvis dens primære arbejdsområde er at levere finansielle tjenesteydelser, den er underlagt statslige bestemmelser og eftersyn, og den blandt andet opfylder visse krav til kapital og kredit.

Anmelderne (dvs. Identrus' stamaktieindehavere) vil deltage i systemet som niveau 1-deltagere under samme betingelser og på de samme vilkår, som gælder for enhver tredjepart, der optræder som niveau 1-deltager.

b) Niveau 2-deltagere

Udvælgelseskriterierne for niveau 1- og niveau 2-deltagere er parallelle, men for sidstnævnte er kravene til kapital og kredit knap så stramme, hvilket giver mindre virksomheder muligheder for at deltage i Identrus-systemet.

III. Aftalerne

a) SMBA-aftalen - selskabsform

Identrus blev etableret i marts 1999 i henhold til en aftale for et selskab med begrænset ansvar ("SMBA-aftalen"), underlagt lovene i Delaware, USA. Parterne bidrog ligeligt til den oprindelige kapitalisering af Identrus.

Identrus' stamaktieindehaveres stemmeret på generalforsamlingen er beregnet på grundlag af deres respektive procentmæssige ejerskabsinteresse i Identrus. Det betyder, at hver af de stiftende aktionærer vil have mindre end 10 % af stemmerettighederne, og at nyere aktionærer hver vil have mindre end 5 % af disse. Beslutninger på generalforsamlingen vedtages ved simpelt flertal. Ingen enkeltaktionær har kontrol over Identrus.

Det vil imidlertid ikke blive krævet, at deltagere i Identrus-systemet erhverver stamaktier. Medlemskab af systemet som deltager vil være åbent for alle virksomheder, der opfylder kriterierne for medlemskab beskrevet ovenfor og i systemets forretningsorden.

Alle aktionærer og deltagere kan frit tilslutte sig andre ordninger med tjenesteydelser i forbindelse med certificering.

b) Aktionærers og deltageres rettigheder og forpligtelser

Identrus' aktionærer har samme rettigheder og forpligtelser som alle andre deltagere i systemet og vil indtræde i tilsvarende deltageraftaler med Identrus for at fastlægge betingelserne for deres operationelle forbindelse. Imidlertid skal alle stamaktieindehavere være aktive deltagere i Identrus-systemet, og SMBA-aftalen kræver, at hver eneste aktionær driver et certificeringsmyndigheds-, registrerings- og risikoforvaltningssystem under Identrus-systemet. Som følge heraf vil den enkeltes aktieinvestering i Identrus ikke være en passiv investering, da det kræves, at hver især anvender sine egne certificeringstjenester baseret på Identrus-systemet.

c) Prispolitik

Identrus er etableret som en udbyttegivende organisation, og den vil fastlægge sin prispolitik i overensstemmelse hermed. Prispolitikken vil blive anvendt over for deltagerne ud fra objektive og ikke-diskriminerende kriterier. Identrus vil kun kræve gebyrer af deltagerne, ikke af disses kunder. Deltagere vil frit kunne fastsætte deres priser over for deres kunder.

D. DET RELEVANTE MARKED

1. Produktmarkedet

Parterne erklærer, at Identrus i sidste ende vil levere grundlæggende pålidelige tjenester, der vil omfatte følgende: 1) identifikation af afsender af en meddelelse via et digitalt netværk, 2) autentificeringen af en sådan meddelelse via elektroniske signaturer, 3) bekræftelse fra udstederen på, at nøglerne anvendt til at skabe og autentificere underskriften ikke er inddraget, 4) levering af tjensteydelser for at håndtere risikoen for, at underskriveren kan hævde, at underskriften var ikke-autoriseret, og 5) etablering og forvaltning af bestemmelser, politikker, procedurer, tekniske specifikationer og aftaler, der styrer driften af systemet.

Ved levering af sådanne ydelser skulle deltagere i systemet kunne blive i stand til at levere autentificering og sikkerhedstjenester forbundet med e-transaktioner til slutbrugere (pålidelige tjenester). Disse kan anvende Identrus' ydelser ven en række forskellige transaktioner - det vil sige især enhver transaktion, der udføres via et elektronisk netværk, i hvilket den ene eller begge parter kræver en høj grad af sikkerhed for den anden parts identitet. Disse transaktioner kan være finansielle eller kommercielle, såsom køb og salg af varer eller samhandel med et finansielt instrument, potentielt over hele verden.

Som følge heraf vil de anmeldte aftaler ifølge Kommissionens foreløbige vurdering sigte på i det mindste to separate markeder, a) markedet for levering af grundlæggende pålidelige tjenester til certificeringsmændigheder og b) markedet på et senere omsætningstrin for levering af pålidelige tjenester fra certificeringsmyndigheder til slutbrugere i virksomhedssektoren.

a) Levering af grundlæggende pålidelige tjenester

Identrus vil være aktiv i udformningen og driften af infrastrukturen for finansielle institutioner med henblik på at håndtere indbyggede risici ved at stole på en ophavsmands identitet og elektroniske meddelelsers autenticitet. Det vil udføre sin rolle som grundlæggende certificeringsmyndighed og fastlægge en række forretningsbestemmelser, der definerer identitetscertifikater udstedt af deltagende certificeringsmyndigheder, samt deres anvendelse. Identrus vil indtage rollen som grundlæggende certificeringsmyndighed i forhold til de deltagende certificeringsmyndigheder. Identrus vil ikke direkte udbyde tjenester til slutbrugerne.

b) Autentificeringstjenester

Deltagerne i Identrus-systemet vil levere digitale certificeringstjenester direkte til deres virksomhedsslutbrugere, der sætter disse i stand til at udføre kommercielle transaktioner via åbne elektroniske netværk. Anvendelse af tekniske programmer, der muliggør denne type e-transaktioner, kan ikke yde sikkerhed for en brugers identitet. Derfor har digitale certificeringsmyndigheder behov for at udstede digitale certifikater, der kan anvendes til at binde en brugers specifikke identitet til et bestemt program.

Som det erkendes i direktivet for nylig om elektroniske signaturer(4) vil sådanne imidlertid blive anvendt under en lang række omstændigheder, og disse tjenesteydelser bør ikke begrænses til udstedelse og forvaltning af certifikater, men bør også omfatte enhver anden tjenesteydelse og produkt, der anvender eller er underordnet elektroniske signaturer, såsom registrering, tidsstempling, registertjenesteydelser, beregninger eller konsulentydelser i forbindelse med elektroniske signaturer.

2. Geografisk marked

Identrus-systemet vil udbyde sine tjenesteydelser på global basis og dermed muliggøre internationale business to business-transaktioner. Det er hermed underforstået, at det relevante geografiske marked er verdensmarkedet for de pågældende tjenesteydelser.

E. PARTERNES FORVENTNINGER

Identrus-systemet forventes i sidste ende at ville omfatte ca. 300 finansielle institutter, der optræder som niveau 1-deltagere, og i hundredvis af andre niveau 2-deltagere, der dækker alle vigtige forretningsområder i verden.

Identrus-systemet opererer på det samme marked som en række konkurrenter, der for øjeblikket udvikler systemer med henblik på at tilbyde deres egne certificeringsmyndigheds tjenesteydelser. De vigtigste konkurrerende initiativer kommer fra finansielle industriventures, udbydere af teknologi, postmyndigheder, industrispecifikke vertikale initiativer og telekommunikationscentraler, der har etableret sig som kommercielle certificeringsmyndigheder.

F. KOMMISSIONENS INTENTIONER

På grundlag af ovenstående agter Kommissionen at forholde sig positivt til den anmeldte transaktion. Før den gør det, opfordrer den interesserede tredjeparter til at indsende deres kommentarer senest en måned efter datoen for offentliggørelsen af denne meddelelse, med henvisningen COMP/37.462 - Identrus, til følgende adresse: Europa-Kommissionen Generaldirektoratet for Konkurrence

Direktorat C

Rue de la Loi/Wetstraat 200 B - 1049 Bruxelles/Brussel Fax (32-2) 296 70 81 .

(1) EFT 13 af 21.2.1962, s. 204/62.

(2) Siden anmeldelsen blev indsendt har endvidere følgende institutioner erhvervet stamaktier i Identrus: Australia and New Zealand Banking Group, Banco Santander Central Hispanola, CIBC WMC Inc., HSBC Financial Services Corporation, NatWest Group Holdings Corporation og Sanwa Technology Services, Inc.

(3) Det vil sige en virksomhed eller en juridisk eller fysisk person, der udsteder digitale certifikater til brug ved e-handelstransaktioner.

(4) Europa-Parlamentets og Rådets direktiv 1999/93/EF af 13. december 1999 om en fællesskabsramme for elektroniske signaturer (EFT L 13 af 19.1.2000, s. 12).